7. VELIKONOČNA NEDELJA

Prvo berilo: Eden od spremljevalcev apostolov mora postati priča Jezusovega
vstajenja
Apd 1,15‑17.20a.20c‑26

Berilo iz Apostolskih del.

V tistih dneh je Peter vstal sredi bratov,
zbrala se je skupina kakih sto dvajset ljudi, in rekel:
»Bratje! Moralo se je izpolniti Pismo,
kakor je Sveti Duh napovedal po Davidovih ustih o Judu:
postal je vodnik tistih, ki so zgrabili Jezusa.
Bil je prištet med nas in deležen naše službe.
V knjigi psalmov je namreč pisano:
›Njegovo bivališče naj postane puščava.‹
 In dalje:
 ›Njegovo službo naj prevzame kdo drug.‹
Tu so možje, ki so hodili z nami ves čas,
dokler je Gospod Jezus prihajal k nam in odhajal od nas,
od Janezovega krsta do dne, ko je bil vzet od nas.
Eden od njih mora biti z nami priča njegovega vstajenja!«
Predlagali so dva, Jožefa,
ki se je imenoval Bársaba, z vzdevkom Just, in Matija.
Nato so takóle molili:
»Gospod, ti poznaš srca vseh, 
pokaži, katerega od teh dveh si izbral,
naj prevzame mesto v tej službi 
in apostolstvo, od katerega je odpadel Juda, 
da je šel na svoj kraj!«
In žrebali so, žreb pa je določil Matija,
in pridružili so ga enajstim apostolom.

Poslušali smo Božjo besedo.

Spev z odpevom
Ps 103,1‑2.11‑12.19‑20(R 19)

Odpev: Gospod je postavil svoj prestol v nebesih.

Slávi, moja duša, Gospoda,
njegovo sveto ime naj slaví vse moje bitje.
Slávi, moja duša, Gospoda,
ne pozabi nobenega njegovega dejanja. Odpev.

Kakor se nebo boči nad zemljo,
tako njegova dobrota objema vse, ki se ga bojijo.
Kakor je vzhod oddaljen od zahoda,
odriva od nas naše pregrehe. Odpev.

Gospod je postavil svoj prestol v nebesih,
njegovo kraljestvo vlada nad vesoljstvom.
Slavite Gospoda njegovi angeli, vi, silni junaki,
ki poslušate in izpolnjujete njegovo besedo. Odpev.

Drugo berilo: Kdor ostane v ljubezni, ostane v Bogu in Bog v njem
1 Jn 4,11‑16

Berilo iz prvega pisma apostola Janeza.

Preljubi, če nas je Bog tako vzljubil,
smo se tudi mi dolžni ljubiti med seboj.
Boga ni nikoli nihče videl.
Če se med seboj ljubimo, ostaja Bog v nas
in je njegova ljubezen v nas popolna.
Po tem spoznavamo, da ostajamo v njem in on v nas:
dal nam je od svojega Duha.
In mi smo ga gledali in pričujemo,
da je Oče poslal Sina za odrešenika sveta.
Kdor priznava, da je Jezus Božji Sin,
ostaja Bog v njem in on v Bogu.
Mi smo spoznali ljubezen, ki jo ima Bog do nas,
in verujemo vanjo.
Bog je ljubezen, in tisti, ki ostaja v ljubezni,
ostaja v Bogu in Bog ostaja v njem.

Božja beseda.

Aleluja Prim. Jn 14,18

Aleluja. Ne bom vas zapústil sirot, govorí Gospod,
prišel bom k vam in veselilo se bo vaše srce. Aleluja.

Evangelij: Verniki naj bodo eno, kakor sta Oče in Sin eno
Jn 17,11b‑19

‡Iz svetega evangelija po Janezu.

Tisti čas je Jezus povzdignil oči k nebu in molil:
»Sveti Oče, ohrani jih v svojem imenu, ki si mi ga dal,
da bodo eno kakor midva.
Dokler sem bil z njimi,
sem jih varoval v tvojem imenu, ki si mi ga dal.
Obvaroval sem jih in nobeden izmed njih se ni pogúbil,
razen sina pogubljenja, da se izpolni Pismo.
Zdaj odhajam k tebi, vendar to govorim na svetu,
da bodo imeli v sebi polnost mojega veselja.
Izróčil sem jim tvojo besedo, svet pa jih je zasovražil,
ker niso od sveta, kakor jaz nisem od sveta.
Ne prosim, da jih vzameš s sveta,
ampak da jih obvaruješ hudega.
Niso od sveta, kakor jaz nisem od sveta.
Posveti jih v resnici; tvoja beseda je resnica.
Kakor si mene poslal na svet, sem tudi jaz njih poslal med svet,
in zanje se posvečujem, da bi bili tudi oni posvečeni v resnici.«

To je Kristusov evangelij.